**Bár Község Önkormányzat Képviselő-testülete 4/2021. (VI. 24.) önkormányzati rendelete**

**a parkolás és a várakozóhelyek igénybevételének feltételeiről**

Bár Község Önkormányzat Képviselő-testülete a Magyarország [Alaptörvénye 32. cikk (2) bekezdés](https://njt.hu/jogszabaly/2011-4301-02-00)ében meghatározott jogalkotási hatáskörében, a Magyarország helyi önkormányzatairól szóló [2011. évi CLXXXIX. törvény 13. § (1) bekezdés 2. pont](https://njt.hu/jogszabaly/2011-189-00-00)ja, illetve a közúti közlekedésről szóló 1988 évi I. törvény 34. § (2) bekezdése alapján a parkolás és a várakozás szabályairól az alábbi rendeletet alkotja: Általános rendelkezések:

**1. §**A rendelet célja, hogy a jelentkező parkolási akadályok megoldását a parkolás és várakozás feltételeinek meghatározásával segítse.

**2. §**(1) A rendelet hatálya Bár Község közigazgatási területén az önkormányzat tulajdonában lévő közutakra és várakozóhelyekre terjed ki.

(2) A korlátozott várakozási övezetek igénybevétele vonatkozásában e rendelet hatálya nem terjed ki:

* *a)* a megkülönböztető kék villogó jelzést használó (rendvédelmi szervek, mentők, polgári védelmi szervek) és betegszállító járművekre;
* *b)* figyelmeztető jelzést használó (sárga villogó) kommunális szolgáltatást, út- és közműhiba elhárítást végző járművekre;
* *c)* mozgáskorlátozottak várakozására, ha a várakozás feltételei megegyeznek a közúti közlekedés szabályairól szóló 1/1975. (II. 5. ) KpM-BM együttes rendelet (továbbiakban: KRESZ) várakozásra vonatkozó előírásaival.
* *d)* az orvosi ügyeletet ellátó járművekre;
* *e)* a diplomáciai mentességet élvező személy ilyen hatósági jelzéssel ellátott járművekre.

(3) A gépjárművek parkolásának biztosítása közút kezelőjének a feladata.

A korlátozott várakozási övezetben történő várakozás feltételei

**3. §**(1) Bár Község közigazgatási területén található várakozóhelyek igénybevételéért díjat nem kell fizetni.

(2) Várakozóhely kizárólagos használatára hozzájárulás - kivéve az orvosi ügyeletet ellátó orvost egy gépjármű vonatkozásában - nem adható. Az orvosi ügyeletet ellátó orvos részere a várakozóhely kizárólagos használatát a polgármester engedélyezi.

(3) A rendelet 1. számú mellékletében felsorolt területen (továbbiakban: korlátozott idejű várakozási övezet) csak meghatározott ideig lehet várakozni.

(4) A korlátozott idejű várakozási övezetben a várakozást a KRESZ 41. §-ban, valamint ezen rendeletben foglaltak szerint kell megvalósítani.

(5) A korlátozott idejű várakozási övezetben munkanapokon 8-18 óra közötti időben, szabadnap 8-12 óráig korlátozott a várakozás, időtartama azonos helyen maximum 60 perc.

(6) A [(5) bekezdés](https://or.njt.hu/eli/v01/335030/r/2021/4#SZ3@BE5)ben szereplő időszak elött és után, valamint a 1. számú mellékletben nem szereplő területen, továbbá a mozgás korlátozott személyek várakozása nem korlátozott.

(7) A [(3) bekezdés](https://or.njt.hu/eli/v01/335030/r/2021/4#SZ3@BE3)ben körülírt korlátozott idejű várakozási övezetet minden járművel megközelíthető iranybó1 a KRESZ „várakozó hely" táblával es 60 perces időtartamra utaló jelzés használatát előíró és kötelező használati időtartamát rögzítő kiegészítő táblával kell ellátni.

(8) Amennyiben Bár Község Önkormányzata ingatlant fejlesztene, átépítene, bővítéssel járna, abban az esetben a többlet parkolóhelyeket a 7711 Bár, Erzsébet tér 248 hrsz. parkolója tudja biztosítani a parkolási lehetőséget.

(9) A korlátozott idejű várakozási övezetbe nem sorolt területeken a KRESZ előírásainak megfelelően lehetséges a várakozás.

**4. §**Ez a rendelet 2021. június 25-én lép hatályba.

*1. melléklet*

**Korlátozott területek:**

Bár, Erzsébet tér 248 hrsz.

Bár, Mátyás utca és Hunyadi utca kereszteződése 120/2 hrsz.

Bár, Konyha épület előtti terület 100/1 hrsz.